《上巳王邑侯招集水帘亭分赋》
明代·马光龙

春迟韶光媚，清朗是日逢。山行宛图画，修褉永和同。

寻幽陟盘磴，石室开崆峒。华檐隐云雾，鳞瓦摩苍穹。

依峰环峭壁，十柱夺天工。冽泉经其下，昼夜流淙淙。

玉乳喷山骨，琼浆洒林丛。清飙时澹荡，明珠满碧空。

疑自沧海上，移来水晶宫。胜事王右军，杖履生春风。

指顾启群英，廓然如发蒙。我亦钝汉者，倾聆心不蓬。

因之觉众妙，睇目浩无穷。

作者简介：马光龙，原名登龙，字受攀，晚号确乎。顺德人，潮阳籍。明思宗崇祯九年（一六三六）举人。甲申之变，浮沉岭外。南明唐王时，以宿负时名，起授中书舍人。首辅何吾驺等皆器重之。然终无意世事，放归。结庐隐居，时与二三知己吟咏于山水之间。博极群书，自经史稗官，古今文词，及琴谱、音学、文字，无不考究。清乾隆修《潮州府志》卷二九有传。